*Tämä artikkeli kertoo Britannian kuninkaallisen laivaston tyypin 22 fregatista. Muita samannimisiä aluksia on täsmennyssivulla.*

**HMS Chatham** (viirinumero F87) oli Britannian kuninkaallisen laivaston tyypin 22 kolmannen sarjan fregatti.

Valmistus
---------

*Pääartikkeli: Tyyppi 22 -fregatti*
Alus tilattiin Swan Hunterilta Tyne and Wearistä, missä köli laskettiin 12. toukokuuta 1986. Se laskettiin vesille 20. tammikuuta 1988 kumminaan Lady Oswald ja otettiin palvelukseen 4. toukokuuta 1990.

Palvelus
--------

Vuonna 1993 alus liitettiin operaatio Sharp Guardiin valvomaan entisen Jugoslavian vastaisia pakotteita. Alus valtasi 1. toukokuuta 1994 maltalaisen rahtialuksen *Lido II*:n, jota epäiltiin polttoaineen salakuljetuksesta Montenegroon. Alus avusti Alankomaiden laivaston fregattia *Hr. Ms. Van Kinsbergeriä*, joka pysäytti rahtialuksen. Kolme Jugoslavian laivaston Koncar-luokan korvettia pyrki estämään rahtialuksen tarkastuksen sekä saattamaan pysäytetyn aluksen satamaan. Yksi korveteista yritti törmätä *Chathamiin*, jonka toiminta Italian ilmavoimien Tornado-hävittäjäpommittajien tukemana pakotti lopulta korvetit vetäytymään.

Alus saattoi 1997 kuninkaallista jahtia *HMY Britanniaa* Britannian luopuessa Hongkongista. Toukokuussa 2000 alus kuului Sierra Leonen rannikolle lähetettyyn maihinnousuosastoon, jonka tehtävänä oli evakuoida alueen brittiläiset ja muut eurooppalaiset sekä amerikkalaiset operaatio Palliserissa. Tammikuussa 2003 *Chatham* lähti Britteinsaarilta Persianlahdelle, missä se Irakin sodan aikana tulitti 20. maaliskuuta Al-Fawin niemimaalla olleita irakilaisten asemia. Se ampui kaikkiaan noin 60 laukausta, jonka jälkeen alus jäi alueelle tukemaan niemimaan vallanneita merijalkaväen sotilaita. Se palasi Britteinsaarille elokuussa.

Alus avusti joulukuun 2004 tsunamin vaurioittamia alueita Sri Lankan rannikolla. Alus vieraili 31. lokakuuta 2006 Chathamissa Massachusettsissa matkallaan Bostoniin. Vuonna 2008 alus takavarikoi kaikkiaan kuusi tonnia huumaavia aineita. Alus lähti tammikuussa 2010 Britteinsaarilta Adeninlahdelle. Maaliskuusta 2010 alkaen *Chatham* oli Naton lippulaivana kansainvälisessä operaatiossa Somalian merirosvouksen torjunnassa. Alus tuhosi 17. toukokuuta kaksi merirosvovenettä.

Alus saapui 26. tammikuuta 2011 Plymouthiin, jossa se poistettiin palveluksesta helmikuussa.

Lähteet
-------

* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)
* Marriott, Leo: *Modern Combat Ships 4 Type 22*. Lontoo, Englanti: Ian Allan Ltd, 1986. ISBN 0-7110-1593-7. (englanniksi)

### Viitteet

1. ↑  Gardiner, Robert s. 525
2. ↑  Britains-smallwars.com - operation Palliser (Arkistoitu – Internet Archive)
3. ↑  Britain-smallwars.com - The Battle for Al Faw (Arkistoitu – Internet Archive)
4. ↑  UK operations - Iraq 2003 (Arkistoitu – Internet Archive)
5. ↑  shipspotting.com - HMS Chatham
6. ↑  BBC News 13. heinäkuuta 2008
7. ↑  Britannian puolustusministeriö 5.2.2010 (Arkistoitu – Internet Archive)
8. ↑  BBC News 17. toukokuuta 2010
9. ↑  digitaljournal.com - HMS Chatham makes final trip into home port (englanniksi)

Tyypin 22 -fregatit

|  |  |
| --- | --- |
| Batch 1 | *HMS Broadsword* - *HMS Battleaxe* - *HMS Brilliant* - *HMS Brazen* |
| Batch 2 | *HMS Boxer* - *HMS Beaver* - *HMS Brave* - *HMS London* - *HMS Sheffield* - *HMS Coventry* |
| Batch 3 | *HMS Cornwall* - *HMS Cumberland* - *HMS Campbeltown* - *HMS Chatham* |

|  |
| --- |
| Edeltäjä: Tyyppi 21 – Seuraaja: Tyyppi 23 |